[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.10.2009

KOM(2009)608 endelig

Forslag til

RÅDETS BESLUTNING

om bemyndigelse af Republikken Estland og Republikken Slovenien til at anvende en foranstaltning, der fraviger artikel 167 i Rådets direktiv 2006/112/EF om det fælles merværdiafgiftssystem

BEGRUNDELSE

1. Baggrunden for forslaget

I henhold til artikel 395 i direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen bemyndige en medlemsstat til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller forhindre visse former for momsunddragelse eller momsundgåelse.

Republikken Estland (i det følgende benævnt "Estland") og Republikken Slovenien (i det følgende benævnt "Slovenien") har ved Rådets beslutning 2007/133/EF af 30. januar 2007 (EUT L 57 af 24.2.2007, s. 12) fået bemyndigelse til indtil den 31. december 2009 at anvende en særlig foranstaltning, der fraviger momsdirektivets artikel 167.

Denne bemyndigelse tillader de to medlemsstater at udskyde fradragsretten indtil det tidspunkt, hvor der er betalt moms til leverandøren (af varer eller tjenester), for afgiftspligtige, hvis årsomsætning for Sloveniens vedkommende er på højst 208 646 EUR, og som for Estlands vedkommende er enkeltmandsvirksomheder; for begge gælder det, at de skal være omfattet af en valgfri ordning (kasseregnskabsordning), der i overensstemmelse med momsdirektivets artikel 66, litra b), bevirker, at udgående moms forfalder, når der er modtaget betaling fra kunderne.

Ved to breve registreret i Kommissionens Generalsekretariat den 4. september 2009 har Estland anmodet om tilladelse til at forlænge denne foranstaltning, samtidig med at omsætningsgrænsen for de afgiftspligtige, der nyder godt af ordningen, sættes til højst 208 646 EUR om året. Ved to breve registreret i Kommissionens Generalsekretariat henholdsvis den 23. og 31. juli 2009 har Slovenien ligeledes anmodet om tilladelse til at forlænge foranstaltningen, samtidig med at omsætningsgrænsen for ordningen forhøjes til 400 000 EUR om året. Slovenien har oplyst, at en sådan forhøjelse ville gøre det muligt at lette den administrative byrde for et større antal små virksomheder og samtidig forøge deres likviditet. Dermed ville yderligere 8 787 afgiftspligtige få adgang til ordningen.

I overensstemmelse med momsdirektivets artikel 395, stk. 2, har Kommissionen ved brev af 1. oktober 2009 fremsendt Estlands anmodning og ved brev af 25. september 2009 fremsendt Sloveniens anmodning til de øvrige medlemsstater. Kommissionen har ved brev af 5. oktober 2009 underrettet Estland og ved brev af 29. september underrettet Slovenien om, at den rådede over alle de oplysninger, den skønner nødvendige.

Den såkaldte kasseregnskabsordning er en forenklet og valgfri skatteordning, der er beregnet på små virksomheder, der ikke er afgiftsfritaget. Den gør det muligt for afgiftspligtige at anvende en forenklet regel, der er baseret på betalingsdatoen for de udgifter, der er afholdt forudgående, og på datoen for betaling af deres udgående leverancer, så de kan bestemme, hvornår retten til momsfradrag indtræder, og hvornår momsen skal betales. Det er derfor en forenklende procedure navnlig for virksomheder, der har svært ved efter de normale regler at fastlægge disse forfaldsdatoer, og for virksomheder, der ikke anvender periodiseringsprincippet. Ordningen giver desuden større likviditet, navnlig for virksomheder, der hovedsagelig afholder udgifter, der ikke er momspligtige, såsom løn, og for virksomheder, hvis kunder har lang betalingsfrist, og som ikke selv kan stille tilsvarende krav til deres leverandører.

I sit forslag til Rådets direktiv af 28. januar 2009 om ændring af direktiv 2006/112/EF om det fælles merværdiafgiftssystem med hensyn til faktureringsregler (KOM(2009) 21 endelig) har Kommissionen medtaget bestemmelser, som giver medlemsstaterne mulighed for at udskyde fradragsretten indtil det tidspunkt, hvor der er betalt moms til leverandøren af varer eller tjenester, for afgiftspligtige, hvis årsomsætning ikke overskrider en bestemt grænse – der kan fastsættes af medlemsstaterne, og som højst må være 2 000 000 EUR (dvs. grænsen for mikrovirksomheder i henhold til Kommissionens henstilling 2003/361/EF af 6. maj 2003, EUT L 124 af 20.5.2003, s. 36) – og som er omfattet af en valgfri ordning, der bevirker, at den udgående moms først forfalder, når de har modtaget betaling fra deres kunder.

I betragtning af momsdirektivets artikel 395 og de argumenter, som Estland og Slovenien har fremført, finder Kommissionen, at den undtagelse, som der anmodes om tilladelse til at træffe, opfylder betingelsen i nævnte artikel, og at den, navnlig fordi den er en del af den valgfrie kasseregnskabsordning, gør det muligt at forenkle afgiftsopkrævningen for mikrovirksomheder. Med henvisning til ovenstående gør Kommissionen derfor ingen indsigelser mod anmodningen og bør derfor forelægge Rådet et forslag herom. Det skal understreges, at ordningernes grænser for årsomsætning efter anvendelse af de konverteringsregler, der er omhandlet i momsdirektivets artikel 399 og 400, er lavere end de grænser, som Kommissionen har foreslået.

Kommissionen mener dog, at undtagelsen kun bør indrømmes for en begrænset periode, således at det med regelmæssige mellemrum og navnlig på basis af oplysninger fra de pågældende medlemsstater kan vurderes, om de retlige og faktiske forhold, der på nuværende tidspunkt kan berettige undtagelsen, fortsat gør sig gældende. Kommissionen mener desuden, at undtagelsen under alle omstændigheder kun bør gælde, indtil de harmoniserede regler, som den foreslår gennemført for denne ordning, træder i kraft.

2. Høring af interesserede parter og konsekvensanalyse

Forslaget til beslutning gør det muligt at opretholde en valgfri ordning – den såkaldte kasseregnskabsordning – der har til formål at forenkle momsreglerne for mikrovirksomheder og forbedre deres likviditet. Forslaget til beslutning har derfor positive virkninger for mikrovirksomhederne. Der har ikke været behov for ekstern ekspertbistand eller for at høre de interesserede parter, og en konsekvensanalyse har heller ikke været nødvendig. Under alle omstændigheder vil beslutningen kun få begrænsede konsekvenser som følge af det snævre anvendelsesområde og den begrænsede gyldighedsperiode.

3. Forslagets retlige aspekter

Forslaget til beslutning sigter mod at bemyndige Estland og Slovenien til fortsat at fravige momsdirektivets artikel 167, således at de kan udskyde fradragsretten indtil det tidspunkt, hvor der er betalt moms til leverandøren (af varer eller tjenester), for afgiftspligtige, hvis årsomsætning for Sloveniens vedkommende er på højst 400 000 EUR, og for Estlands vedkommende højst er på den tilsvarende værdi i national valuta af 208 646 EUR, og som er omfattet af den valgfrie kasseregnskabsordning, der i overensstemmelse med momsdirektivets artikel 66, litra b), bevirker, at udgående moms forfalder, når der er modtaget betaling fra kunderne.

Retsgrundlaget for beslutningen er momsdirektivets artikel 395, der er vedtaget i henhold til EF-traktatens artikel 93. I henhold til momsdirektivets artikel 395 skal en medlemsstat, der ønsker at indføre foranstaltninger, der fraviger bestemmelserne i direktivet, indhente tilladelse fra Rådet i form af en rådsbeslutning. Da det drejer sig om en gennemførelsesforanstaltning i forbindelse med harmoniseringen af medlemsstaternes lovgivning om omsætningsafgifter, er forslaget i overensstemmelse med subsidiaritetsprincippet.

Forslaget er i overensstemmelse med proportionalitetsprincippet og går ikke videre, end hvad der er nødvendigt for sikre den ønskede forenkling, da det kun er rettet mod et begrænset antal små virksomheder, der desuden selv kan vælge, om de ønsker at deltage i ordningen. Det afviger derfor kun i begrænset omfang fra principperne i direktivet og kun i den udstrækning, det er hensigtsmæssigt.

4. Budgetmæssige konsekvenser

Forslaget har ingen konsekvenser for Fællesskabets budget.

5. Yderligere oplysninger

I henhold til forslaget ophører beslutningen automatisk med at finde anvendelse den dag, hvor der træder harmoniserede regler i kraft, som betyder, at alle medlemsstaterne kan anvende den særlige fravigelsesforanstaltning, der er anmodet om.

Forslag til

RÅDETS BESLUTNING

om bemyndigelse af Republikken Estland og Republikken Slovenien til at anvende en foranstaltning, der fraviger artikel 167 i Rådets direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 93,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Kommissionen[2], og

ud fra følgende betragtninger:

1. Republikken Estland (i det følgende benævnt "Estland") og Republikken Slovenien (i det følgende benævnt "Slovenien") har ved Rådets beslutning 2007/133/EF[3] fået bemyndigelse til at fravige artikel 167 i direktiv 2006/112/EF og dermed til at udskyde fradragsretten for moms indtil det tidspunkt, hvor der er betalt moms til leverandøren af varer eller tjenester, for afgiftspligtige, der anvender den valgfri kasseregnskabsordning, der i overensstemmelse med momsdirektivets artikel 66, litra b), bevirker, at udgående moms på varer og tjenester forfalder, når der er modtaget betaling fra kunderne. For at kunne benytte denne ordning må de afgiftspligtiges årsomsætning for Sloveniens vedkommende ikke overstige 208 646 EUR, og der skal for Estlands vedkommende være tale om enkeltmandsvirksomheder.

2. Estland har ved brev registreret i Kommissionens Generalsekretariat den 4. september 2009 og Slovenien har ved breve registreret i Kommissionens Generalsekretariat henholdsvis den 23. og 31. juli 2009 anmodet om tilladelse til at forlænge denne særlige fravigelsesforanstaltning. Estland har ligeledes anmodet om tilladelse til at sætte omsætningsgrænsen for afgiftspligtige, der er omfattet af ordningen, til højst 208 646 EUR om året, mens Slovenien har anmodet om tilladelse til at forhøje omsætningsgrænsen til 400 000 EUR om året.

3. I overensstemmelse med artikel 395, stk. 2, i direktiv 2006/112/EF har Kommissionen ved brev af 1. oktober 2009 fremsendt Estlands anmodning og ved brev af 25. september 2009 fremsendt Sloveniens anmodning til de øvrige medlemsstater. Kommissionen har ved brev af 5. oktober 2009 underrettet Estland og ved brev af 29. september underrettet Slovenien om, at den rådede over alle de oplysninger, den skønner nødvendige.

4. Den såkaldte kasseregnskabsordning er en forenklet og valgfri ordning, der er beregnet på små virksomheder, der ikke er afgiftsfritaget. Den gør det muligt for afgiftspligtige at anvende en forenklet regel, der er baseret på betalingsdatoen for de udgifter, der er afholdt forudgående, og på datoen for betaling af deres udgående leverancer, så de kan bestemme, hvornår retten til momsfradrag indtræder, og hvornår momsen skal betales. Denne ordning er derfor en forenkling for de afgiftspligtige, som i tilgift giver dem større likviditet.

5. Den 28. januar 2009 fremlagde Kommissionen et forslag til direktiv (KOM(2009) 21 endelig) om ændring af direktiv 2006/112/EF med hensyn til faktureringsregler, som tager sigte på at give medlemsstaterne mulighed for at udskyde fradragsretten indtil det tidspunkt, hvor der er betalt moms til leverandøren af varer eller tjenester, for afgiftspligtige, hvis årsomsætning ikke overskrider en bestemt grænse, der kan fastsættes af medlemsstaterne, og som højst må være på 2 000 000 EUR, og som er omfattet af en valgfri ordning, der bevirker, at den udgående moms først forfalder, når de har modtaget betaling fra deres kunder.

6. Den særlige fravigelsesforanstaltning, som der anmodes om, berører ikke størrelsen af Estlands og Sloveniens afgiftsprovenu ved det endelige forbrug og har heller ingen virkning for Det Europæiske Fællesskabs egne indtægter fra merværdiafgift —

VEDTAGET FØLGENDE BESLUTNING:

Artikel 1

Uanset artikel 167 i direktiv 2006/112/EF bemyndiges Estland og Slovenien til for de afgiftspligtige, der er omhandlet i stk. 2, at udskyde fradragsretten indtil det tidspunkt, hvor der er betalt moms til leverandøren af varer eller tjenester.

De berørte afgiftspligtige skal have tilmeldt sig en ordning, som bevirker, at momsen af deres leverancer af varer eller tjenester forfalder, når de modtager betaling fra deres kunder. I henhold til denne ordning må deres årsomsætning for Sloveniens vedkommende ikke overstige 400 000 EUR og for Estlands vedkommende ikke overstige den tilsvarende værdi i national valuta af 208 646 EUR som fastsat i overensstemmelse med artikel 399 og 400 i direktiv 2006/112/EF.

Artikel 2

Denne beslutning finder anvendelse fra den 1. januar 2010 og indtil datoen for ikrafttrædelsen af bestemmelserne i et direktiv, der tillader medlemsstaterne at udskyde fradragsretten indtil det tidspunkt, hvor der er betalt moms til leverandøren af varer eller tjenester, når der er tale om afgiftspligtige, hvis årsomsætning ikke overskrider en vis grænse, og som er omfattet af en ordning, der bevirker, at momsen af deres leverancer af varer eller tjenester forfalder, når de modtager betaling fra deres kunder. Under alle omstændigheder finder denne beslutning kun anvendelse indtil den 31. december 2012.

Artikel 3

Denne beslutning er rettet til Republikken Estland og Republikken Slovenien.

Udfærdiget i Bruxelles, den [xx.].

På Rådets vegne

Formand

[1] EUT L 347 af 11.12.2006, s. 1.

[2] EUT C […] af […], s. […].

[3] EUT L 57 af 24.2.2007, s. 12.